b"\n_START_ARTICLE_\nGodefroi de Conversano\n_START_PARAGRAPH_\nGodefroi cel B\xc4\x83tr\xc3\xa2n (d. septembrie 1100) a fost un nobil normand din sudul Italiei, devenit conte de Conversano din 1072 \xc8\x99i senior de Brindisi \xc8\x99i Nard\xc3\xb2 din 1070, p\xc3\xa2n\xc4\x83 la moarte._NEWLINE_Godefroi era nepot al lui Robert Guiscard, prin una dintre surorile acestuia. Potrivit cronicarului Goffredo Malaterra, Godefroi a cucerit cele mai multe dintre teritorii prin propria sa energie (sua strenuitate) \xc8\x99i f\xc4\x83r\xc4\x83 a avea ajutorul lui Guiscard. Astfel, atunci c\xc3\xa2nd, \xc3\xaen 1067, Guiscard i-a solicitat omagiu pentru castelul de Montepeloso, Godefroi a refuzat s\xc4\x83 \xc3\xael presteze. Robert l-a \xc3\xaengenunchiat \xc3\xaen r\xc4\x83zboiul care a urmat, for\xc8\x9b\xc3\xa2ndu-l s\xc4\x83 \xc3\xaei acorde omagiul. Printre alte posesiuni, Godefroi cucerise de la bizantini Polignano \xc8\x99i Monopoli._NEWLINE_Godefroi s-a raliat verilor s\xc4\x83i Abelard \xc8\x99i Herman (fiii lui Umfredo de Hauteville), fratelui s\xc4\x83u contele Robert de Montescaglioso \xc8\x99i contelui Henric de Monte Sant'Angelo \xc3\xaen rebeliunea din 1079\xe2\x80\x931082, pe c\xc3\xa2nd Robert Guiscard era plecat din Italia, pentru a lupta \xc3\xaempotriva bizantinilor \xc3\xaen Balcani. Fratele s\xc4\x83u a murit \xc3\xaen iulie 1080, iar Abelard un an mai t\xc3\xa2rziu. Pe c\xc3\xa2nd el asedia Oria, un ora\xc8\x99 situat pe Via Appia \xc3\xaentre Brindisi \xc8\x99i Taranto, Robert a revenit la Otranto \xc8\x99i a pornit mar\xc8\x99ul contra sa. Godefroi, de\xc8\x99i avea suportul a numero\xc8\x99i solda\xc8\x9bi, a g\xc4\x83sit de cuviin\xc8\x9b\xc4\x83 s\xc4\x83 p\xc4\x83r\xc4\x83seasc\xc4\x83 lupta._NEWLINE_P\xc3\xa2n\xc4\x83 \xc3\xaen 1083, Godefroi s-a reconciliat cu Robert Guiscard, pe care l-a \xc3\xaenso\xc8\x9bit \xc3\xaen ultima campanie a acestuia \xc3\xaempotriva Bizan\xc8\x9bului. El a fost de asemenea prezent la sinodul \xc8\x9binut la Melfi \xc3\xaen 1089. S-a remarcat \xc8\x99i prin aceea c\xc4\x83 a fost patron al m\xc4\x83n\xc4\x83stirilor locale._NEWLINE_Godefroi a murit cel mai probabil la Brindisi, \xc3\xaen 1100 sau 1101. El a l\xc4\x83sat trei fii \xc8\x99i o fiic\xc4\x83: Robert, Alexandru, Tancred \xc8\x99i Sibila, c\xc4\x83s\xc4\x83torit\xc4\x83 cu Robert Curthose, ducele de Normandia."